CELEX: 32015D0451
Language: lt
Date: 1425600000000
Title: 2015 m. kovo 6 d. Tarybos sprendimas (ES) 2015/451 dėl Europos Sąjungos prisijungimo prie Nykstančių laukinės faunos ir floros rūšių tarptautinės prekybos konvencijos (CITES)

19.3.2015   
            
            
               LT
            
            
               Europos Sąjungos oficialusis leidinys
            
            
               L 75/1
            
         TARYBOS SPRENDIMAS (ES) 2015/451
   2015 m. kovo 6 d.
   dėl Europos Sąjungos prisijungimo prie Nykstančių laukinės faunos ir floros rūšių tarptautinės prekybos konvencijos (CITES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:
   
               (1)
            
            
               Nykstančių laukinės faunos ir floros rūšių tarptautinės prekybos konvencija (CITES) (toliau – Konvencija), prie kurios yra prisijungusios 178 šalys, įskaitant visas valstybes nares, yra viena iš pagrindinių tarptautinių priemonių aplinkos apsaugos srityje, kuria siekiama apsaugoti nykstančias faunos ir floros rūšis kontroliuojant tarptautinę prekybą tų rūšių egzemplioriais;
            
         
               (2)
            
            
               Konvencijos Gaborono pakeitimu, priimtu specialios Šalių konferencijos 1983 m. Gaborone (Botsvana), Konvencijos XXI straipsnis buvo iš dalies pakeistas taip, kad galimybė prisijungti prie Konvencijos, kuri anksčiau buvo suteikiama tik valstybėms, buvo suteikta ir suverenių valstybių sudarytoms regioninėms ekonominės integracijos organizacijoms, kompetentingoms vesti derybas, sudaryti ir įgyvendinti tarptautinius susitarimus jų valstybių narių joms perduotais ir Konvencija reglamentuojamais klausimais. Konvencijos Gaborono pakeitimas įsigaliojo 2013 m. lapkričio 29 d.;
            
         
               (3)
            
            
               Konvencijos reglamentuojami klausimai iš esmės susiję su aplinkos apsauga. Konvencijos nuostatos vienodai taikomos visose valstybėse narėse nuo 1984 m. sausio 1 d. Be to, Tarybos reglamentu (EB) Nr. 338/97 (2) ir Komisijos reglamentu (EB) Nr. 865/2006 (3) buvo priimtos Sąjungos taisyklės;
            
         
               (4)
            
            
               Sąjungos prisijungimas prie Konvencijos suteiks jai galimybę dalyvauti pagal Konvenciją vykdomoje veikloje ir teisiškai įpareigos Sąjungą įgyvendinti Konvenciją ir užtikrinti jos laikymąsi jos kompetencijai priklausančiais klausimais. Taip bus sukurti oficialūs Sąjungos įpareigojimai ir ji taps Šalimi, atskaitinga kitoms Šalims už Konvencijos įgyvendinimą;
            
         
               (5)
            
            
               Sąjungos prisijungimas prie Konvencijos neturės įtakos Sąjungos ir jos valstybių narių Konvencijos Šalių konferencijai skirtų pozicijų derinimui jų atitinkamai kompetencijai priklausančiose srityse pagal Sutartis;
            
         
               (6)
            
            
               Konvencijos Šalių konferencijai skirtos Sąjungos ir jos valstybių narių pozicijos bus pareikštos laikantis daugiašalių aplinkos srities susitarimų srityje taikomos atitinkamos praktikos jų atitinkamai kompetencijai priklausančiose srityse pagal Sutartis;
            
         
               (7)
            
            
               todėl Europos Sąjunga turėtų prisijungti prie Konvencijos,
            
         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos prisijungimas prie Nykstančių laukinės faunos ir floros rūšių tarptautinės prekybos konvencijos (CITES).
   Konvencijos tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį, įgaliotą Sąjungos vardu deponuoti Konvencijos XXI straipsnio 1 dalyje numatytą prisijungimo dokumentą, kad būtų išreikštas Sąjungos sutikimas būti saistomai Konvencijos. Prisijungimo dokumento deponavimo metu įgaliotas asmuo deponuoja šio sprendimo priede pateiktą deklaraciją pagal Konvencijos XXI straipsnio 3 dalį.
   3 straipsnis
   Šis sprendimas įsigalioja jo priėmimo dieną (4).
   
      Priimta Briuselyje 2015 m. kovo 6 d.
      
         
            Tarybos vardu
         
         
            Pirmininkas
         
         K. GERHARDS
      
   
   
      (1)  2014 m. gruodžio 16 d. pritarimas (dar nepaskelbta Oficialiajame leidinyje).
   
      (2)  1996 m. gruodžio 9 d. Tarybos reglamentas (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (OL L 61, 1997 3 3, p. 1).
   
      (3)  2006 m. gegužės 4 d. Komisijos reglamentas (EB) Nr. 865/2006, nustatantis išsamias Tarybos reglamento (EB) Nr. 338/97 dėl laukinės faunos ir floros rūšių apsaugos kontroliuojant jų prekybą įgyvendinimo taisykles (OL L 166, 2006 6 19, p. 1).
   
      (4)  Konvencijos įsigaliojimo Sąjungoje datą Europos Sąjungos oficialiajame leidinyje paskelbs Tarybos Generalinis sekretoriatas.
   
      PRIEDAS
      
         EUROPOS SĄJUNGOS DEKLARACIJA PAGAL NYKSTANČIŲ LAUKINĖS FAUNOS IR FLOROS RŪŠIŲ TARPTAUTINĖS PREKYBOS KONVENCIJOS XXI STRAIPSNĮ (3 DALĮ)
      
      Europos Sąjunga pareiškia, kad pagal Sutartį dėl Europos Sąjungos veikimo, ypač pagal jos 192 straipsnio 1 dalį, ji yra kompetentinga sudaryti tarptautinius susitarimus ir įgyvendinti juose numatytus įsipareigojimus, kuriais padedama siekti šių tikslų:
      
                  —
               
               
                  išlaikyti, saugoti ir gerinti aplinkos kokybę,
               
            
                  —
               
               
                  saugoti žmonių sveikatą,
               
            
                  —
               
               
                  apdairiai ir racionaliai naudoti gamtos išteklius,
               
            
                  —
               
               
                  remti tarptautinio lygmens priemones, skirtas regioninėms ar pasaulinėms aplinkos problemoms spręsti, įskaitant kovą su klimato kaita.
               
            Europos Sąjunga pareiškia, kad ji jau yra priėmusi teisines priemones, privalomas jos valstybėms narėms, apimančias šia Konvencija reglamentuojamus klausimus, įskaitant Tarybos reglamentą (EB) Nr. 338/97 ir jį įgyvendinantį Komisijos reglamentą (EB) Nr. 865/2006, tačiau jais neapsiribojant.
      Be to, Europos Sąjunga pareiškia, kad ji yra atsakinga už įsipareigojimų, susijusių su Nykstančių laukinės faunos ir floros rūšių tarptautinės prekybos konvencija, kuriems taikomi galiojantys Europos Sąjungos teisės aktai, įgyvendinimą.
      Naudojimasis Europos Sąjungos kompetencija dėl jos pobūdžio gali būti nuolat keičiamas.